b'\n_START_ARTICLE_\nBia\xc5\x82ystok\n_START_SECTION_\nEtymologi\n_START_PARAGRAPH_\nDirekte oversatt til norsk betyr Bia\xc5\x82ystok \xc2\xabhvite skr\xc3\xa5ninger\xc2\xbb eller (fra gammelpolsk) \xc2\xabren str\xc3\xb8m\xc2\xbb. Byen er kjent p\xc3\xa5 Hviterussisk som \xd0\x91\xd0\xb5\xd0\xbb\xd0\xb0\xd1\x81\xd1\x82\xd0\xbe\xd0\xba (translittereres som: Bie\xc5\x82astok), p\xc3\xa5 ukrainsk som \xd0\x91\xd1\x96\xd0\xbb\xd0\xbe\xd1\x81\xd1\x82\xd0\xbe\xd0\xba (translittereres som: Bilostok), p\xc3\xa5 jiddisch som \xd7\x91\xd7\x99\xd7\x90\xd6\xb7\xd7\x9c\xd7\x99\xd7\xa1\xd7\x98\xd7\x90\xd6\xb8\xd7\xa7 (translittereres som: Byalistok eller Bjalistok), p\xc3\xa5 russisk som \xd0\x91\xd0\xb5\xd0\xbb\xd0\xbe\xd1\x81\xd1\x82\xd0\xbe\xd0\xba (translittereres som: Belostok) og p\xc3\xa5 litauisk heter byen er Balstog\xc4\x97.\n_START_SECTION_\nHistorie\n_START_PARAGRAPH_\nByen ble for f\xc3\xb8rste gang nevnt i skriftlige kilder fra 1437, da landomr\xc3\xa5det rundt elva Biala ble gitt til Raczko Tabutowicz av kong Kasimir IV av Polen. I 1547 gikk byen til familien Wiesio\xc5\x82owski, som fikk bygget en borg og en kirke i byen. Byen var da en del av Storhertugd\xc3\xb8mmet Litauen. I 1645 d\xc3\xb8de Krzysztof Wiesio\xc5\x82owski, den siste i familien, og Bia\xc5\x82ystok kom inn under Det polsk-litauiske samveldets eiendom. I 1661 ble byen gitt til Stefan Czarniecki som l\xc3\xb8nn for hjelpen han ga under seieren over svenskene. Fire \xc3\xa5r senere kom byen inn under Branicki-familien som medgift for datteren Aleksandra._NEWLINE_I andre halvdel av 1700-tallet ble sjefskommand\xc3\xb8r og Hetman Jan Klemens Branicki arvingen til Bia\xc5\x82ystok-omr\xc3\xa5det. Det var han som omgjorde byen til en flott adelsby. Flere kunstnere og vitskapsmenn kom til Bia\xc5\x82ystok for \xc3\xa5 utnytte de gode mulighetene som Branicki hadde gitt dem. Bia\xc5\x82ystok fikk bystatus i 1749._NEWLINE_Etter den tredje delingen av Polen av Det polsk-litauiske samveldet i 1795 h\xc3\xb8rte byen f\xc3\xb8rst til under Konged\xc3\xb8mmet Preussen, og ble en del av Russland etter Tilsit-traktaten i 1807. P\xc3\xa5 1800-tallet var byen et stort senter for tekstilindustrien. P\xc3\xa5 grunn av den industrielle utviklingen \xc3\xb8kte folketallet fra 13\xc2\xa0787 innbyggere i 1857, til 56\xc2\xa0629 i 1889 og 65\xc2\xa0781 i 1901. I denne perioden var mesteparten av innbyggerne j\xc3\xb8diske._NEWLINE_Under den f\xc3\xb8rste verdenskrig begynte bombingen av byen 20. april 1915. 13. august samme \xc3\xa5r kom det tyske soldater til Bia\xc5\x82ystok. Byen ble en del av okkupasjonsomr\xc3\xa5det Ober Ost. I mars 1918 ble byen en erkl\xc3\xa6rt del av Den kviterussiske nasjonalrepublikken, og juli 1918 en del av Den litauiske provinsen og hovedstad i S\xc3\xb8r-Litauen. 19. februar 1919 kom byen tilbake under Polen. I 1920 ble byen en kort stund okkupert av sovjetiske styrker under den polsk-sovjetiske krigen og var da hovedkvarteret for den polske revolusjonskomiteen under ledelse av Julian Marchlewski, som pr\xc3\xb8vde \xc3\xa5 opprette Den polsk-sovjetiske sosialistrepublikken. _NEWLINE_I perioden 1920\xe2\x80\x931939 ble byen igjen en del av det selvstendige Polen. September 1939 ble Bia\xc5\x82ystok okkupert av det nasjonalsosialistiske Tyskland, men ble en del av Sovjetunionen gjennom den hemmelige Molotov\xe2\x80\x93Ribbentrop-pakten og annektert inn i Hviterussiske SSR. Bie\xc5\x82astok vob\xc5\x82as\xc4\x87 med senter i Bielystok ble opprettet i 1939._NEWLINE_27. juni 1941 ble Bia\xc5\x82ystok erobret av tyske styrker da de invaderte Sovjetunionen. De forfulgte og utryddet den ikke-tyske befolkningen. 56\xc2\xa0000 j\xc3\xb8der ble stengt inne i en getto som ble utryddet i l\xc3\xb8pet av august 1943. Allerede morgenen 27. juni 1941 fikk tropper fra Ordenspolitibataljon 309 ordre om \xc3\xa5 omringe byplassen ved Den store synagogen (den st\xc3\xb8rste tresynagogen i \xc3\x98st-Europa), og tvinge innbyggerne fra hjemmene sine og ut p\xc3\xa5 gatene. Rundt 800 menn, kvinner og barn ble l\xc3\xa5st inne i synagogen som deretter ble sett i brann. Alle omkom i brannen. Om lag 3000 j\xc3\xb8der mistet livet i l\xc3\xb8pet av den dagen._NEWLINE_I 1997 fikk byen eget universitet, Universitetet i Bia\xc5\x82ystok. Det studerer omkring 300 norske medisinerstudenter der (2012).\n_START_SECTION_\nNatur\n_START_PARAGRAPH_\nBia\xc5\x82owieska nasjonalpark, som ble oppf\xc3\xb8rt p\xc3\xa5 UNESCOs Verdensarvsliste i 1979 etter kriterium VII, August\xc3\xb3w, Knyszy\xc5\x84 og Puszcza Kurpiowska har en unik rikdom av flora og fauna. Vegetasjonen er rik og variert, noe som bidrar til diversiteten i dyrelivet som blant annet omfatter elg, ulv, gauper og 800 Visenter i Bia\xc5\x82owieska- og Knyszy\xc5\x84-skogene.'